Ouers, kinders sterf toe skuilings brandWyksraadslid Angus Mckenzie besoek die toneel in Delft waar ‘n ouerpaar en hul babatweeling in ‘n brand omgekom het. (Foto: Angus Mckenzie/Facebook) Altesaam agt mense, onder wie ’n babatweeling en ’n kleuter, is dood toe hul skuilings oor die naweek in die Wes-Kaap aan die brand geraak het. ’n Ouerpaar en hul tweeling is in Delft buite Kaapstad dood toe hul skuiling Saterdagaand afgebrand het. Die ouerpaar het nog drie kinders wat nie ten tyde van die brand tuis was nie. Jermaine Carelse, woordvoerder van die brand-en-reddingsdienste in Kaapstad, sê die nooddienste is omstreeks 22:54 na die skuiling in Palmstraat ontbied. Die skuiling was by die nooddienste se aankoms reeds verwoes en die gesinslede se liggame is in die puin gevind. Die nooddienste het die vlamme geblus, maar later die toneel onder polisiebewaking verlaat nadat lede van die gemeenskap hulle beledig en gedreig het. Een van die nooddiensbeamptes is ook hardhandig behandel. Die brand is omstreeks 01:50 geblus. Nog vier mense, onder wie ’n tweejarige kind, is dood toe hul skuiling Saterdag in die vroeë oggendure in die omgewing van George aan die brand geraak het. Dié voorval het omstreeks 03:00 in Asazania, Thembalethu, plaasgevind. Sers. Christopher Spies, woordvoerder van die polisie, sê ’n lid van die gemeenskap het opgemerk dat die skuiling brand en die owerhede ontbied waarna dié op die liggame afgekom het. Die vier inwoners van die skuiling, onder wie twee vroue, ’n man en die kleuter, het almal onherkenbaar gebrand. Spies sê die omstandighede rakende die oorsaak van die brand word ondersoek. Geregtelike doodsondersoeke word gedoen.